b'\n_START_ARTICLE_\nOksidativni stres\n_START_PARAGRAPH_\nOksidativni stres je vrsta kemi\xc4\x8dnega stresa, ki je prisoten v \xc5\xbeivih organizmih zaradi pove\xc4\x8dane koli\xc4\x8dine potencialno \xc5\xa1kodljivih reaktivnih kisikovih zvrsti (ROS, angl. reactive oxigen species). To so reaktivne snovi, radikali ali molekule s kisikom, ki reagirajo s sestavinami celice in pri tem povzro\xc4\x8dijo potencialno nevarne spremembe. Gre za patolo\xc5\xa1ko stanje, ki se pojavi zaradi prevelike tvorbe radikalov in/ali zmanj\xc5\xa1ane u\xc4\x8dinkovitosti antioksidativnih sistemov.\n_START_SECTION_\nPatogeneza\n_START_PARAGRAPH_\nMajhne koli\xc4\x8dine ROS nastajajo tudi v normalnih okoli\xc5\xa1\xc4\x8dinah, na primer med fiziolo\xc5\xa1ko presnovo celic ali sintezo nekaterih hormonov. Radikale proizvajajo nekatere vrste levkocitov kot oro\xc5\xbeje za uni\xc4\x8denje bakterij, kar zagotavlja pomemben obrambni mehanizem pred oku\xc5\xbebami ... Vendar pa v dolo\xc4\x8denih okoli\xc5\xa1\xc4\x8dinah njihova koli\xc4\x8dina postane prevelika, kar za celice pomeni smrtno gro\xc5\xbenjo. Pove\xc4\x8dano koli\xc4\x8dino radikalov lahko spro\xc5\xbeijo \xc5\xa1tevilni zunanji dejavniki kot npr. razli\xc4\x8dne vrste sevanja, nekatere kemikalije, kot so pesticidi ali dolo\xc4\x8dena zdravila, ter virusi in bakterije. Med notranje dejavnike pa lahko \xc5\xa1tejemo pove\xc4\x8dano stopnjo celi\xc4\x8dne presnove, ki nastane pri dolo\xc4\x8denih boleznih (debelost, sladkorna bolezen, rak ...) ali zaradi intenzivne telesne obremenitve pri neprilagojenem obrambnem sistemu antioksidantov._NEWLINE_Kisikove reaktivne zvrsti lahko z vezavo na celi\xc4\x8dne makromolekule motijo potek biokemi\xc4\x8dnih reakcij, in sicer to storijo na dva na\xc4\x8dina; oksidirane makromolekule imajo spremenjene biokemi\xc4\x8dne lastnosti, produkti vezave prostih radikalov na makromolekule pa so toksi\xc4\x8dni. \xc5\xa0kodljivo delovanje prostih radikalov v celici omejijo lovilci prostih radikalov, kot na primer vitamina E in C, urat in betakaroten, ter specializirani encimski kompleksi (superoksidne dismutaze, glutation-peroksidaze in katalaze). Po\xc5\xa1kodbe celic zaradi kisikovih reaktivnih zvrsti niso torej odvisne le od koncentracij teh zvrsti v celicah, temve\xc4\x8d od ravnovesja med reaktivnimi zvrstmi in endogenimi antioksidanti. \xc5\xa0ele ko se podre to ravnovesje, kisikove reaktivne zvrsti povzro\xc4\x8dijo oksidativni stres in spremenijo ter po\xc5\xa1kodujejo \xc5\xa1tevilne molekule v celicah, na primer DNK, RNK, lipide in beljakovine. Poleg preventivnih mehanizmov ima celica tudi mehanizme za popravljanje po\xc5\xa1kodb na DNK, beljakovinah in celi\xc4\x8dnih membranah; bodisi z obnovo ali z njihovo odstranitvijo. Sposobnost celice, da omeji in odpravi \xc5\xa1kodljive posledice prostih radikalov, s starostjo pada._NEWLINE_Oksidativni stres je odgovoren za zgodnje staranje ter za vrsto pomembnih bolezni, kot so npr. ateroskleroza, sr\xc4\x8dni infarkt, mo\xc5\xbeganska kap, Alzheimerjeva bolezen, sladkorna bolezen, kroni\xc4\x8dni bronhitis, siva mrena, nekatere vrste raka in druge. V nasprotju s temi boleznimi oksidativni stres ne ka\xc5\xbee simptomov oz. nima tipi\xc4\x8dne klini\xc4\x8dne slike, ki bi opredelila njegovo prisotnost v organizmu.'